**IEKŠĒJIE NOTEIKUMI**

Rīgā

21.06.2021. Nr. 2.20/4

APSTIPRINĀTS

ar VSIA „Autotransporta direkcija”

Valdes 24.05.2021. lēmumu Nr.5/5

APSTIPRINĀTS

Ārkārtas dalībnieku sapulces

Protokols Nr.5

Lēmums Nr.3

 2021. gada 18. jūnijā

**RISKU VADĪBAS POLITIKA**

1. **Vispārīgie noteikumi**
2. Risku vadības politika (turpmāk – politika) nosaka VSIA “Autotransporta direkcija” (turpmāk – Direkcija) pamatprasības risku vadībai.
3. Politikas mērķis ir noteikt vienotu kārtību Direkcijas risku vadībā, lai nodrošinātu stratēģisko mērķu izpildi, savlaicīgi identificētu un pārvaldītu būtiskākos riskus, kā arī Direkcijas veiksmīgu attīstību un nepārtrauktu darbību, samazinot iespējamos zaudējumus un reputācijas kaitējumu.
4. Politika ir saistoši visiem Direkcijas darbiniekiem neatkarīgi no to ieņemamā amata.
5. Politikā lietotie termini:
	1. Risks – iespējams notikums, kurš var iestāties un ietekmēt Direkcijas funkciju izpildi, procesu un projektu īstenošanu. Risks ir nenoteiktības ietekme (draudi un/vai iespējas) uz sagaidāmajiem rezultātiem.
	2. Risku vadība – Direkcijas stratēģiskās vadības sastāvdaļa. Risku vadība ir nepārtraukts process, kas palīdz apzināt iespējamos riskus un/vai iespējas novērtēt to negatīvo un/vai pozitīvo ietekmi uz Direkcijas darbību un sasniedzamajiem mērķiem, kā arī plānot pasākumus, lai kontrolētu un izvairītos no identificētiem riskiem, vai realizētu iespējas.
	3. Risku vadības sistēma – pasākumu kopums, ar kuriem nosaka, analizē un kontrolē riskus.
	4. Risku samazināšana – atbilstošu darbību veikšana, lai samazinātu negatīvu nenoteiktības ietekmi.
	5. Riska īpašnieks – darbinieks, tai skaitā valdes, kura atbildības sfērā var īstenoties risks vai kura rīcība var radīt vai stimulēt risku.
	6. Risku analīze – sistemātiska informācijas apkopošana un izvērtēšana, lai noteiktu riska īstenošanās regularitāti un iespējamo seku apjomu.
	7. Risku apetīte - risku apjoms, ko Direkcija ir gatava pieņemt, lai sasniegtu tās stratēģiskos mērķus.
	8. Riska varbūtība – risku īstenošanās skaitliskā vērtība nosacītā skalā, kas nosaka riska īstenošanās iespējamību un biežumu (no ikdienišķa līdz ļoti retam).
	9. Riska ietekme – īstenojušās riska seku ietekmes skaitliskā vērtība nosacītā skalā (no nebūtiskas ietekmes līdz katastrofālai).
	10. Riska vērtība – riska īstenošanās varbūtības un riska ietekmes skaitliskās vērtības summa;
	11. Riska novērtējums – fiksēts riska statuss, atbilstīgi kuram tiek veikts tālākais Riska vadības process.
	12. Risku reģistrs – risku analīzes rezultātu apkopojums.
6. Politikā noteiktie principi atbilst starptautiskajai risku pārvaldības labākajai praksei un saistošajiem Latvijas Republikas normatīvajiem aktiem.
7. Politika aptver gan visus esošos Direkcijas darbības procesus un funkcijas, gan arī tos, kurus plānots ieviest.
8. **Risku vadības principi**
9. Direkcija īsteno Politiku saskaņā ar tai saistošo normatīvo aktu prasībām, Direkcijas stratēģiju, mērķiem un uzdevumiem, kā arī pielieto starptautiskajos standartos noteikto risku vadības īstenošanai.
10. Īstenojot Risku vadību, Direkcija iedala riskus šādās grupās.
	1. Stratēģiskie riski (tajā skaitā saistīti ar lēmumu pieņemšanu par stratēģiju un attīstību, inovāciju ieviešanu, atbildības deleģēšanu, investīciju projektu īstenošanu, reputācijas risku;
	2. Operacionālie riski (tajā skaitā saistīti ar cilvēkresursu pārvaldību, tehnoloģiju darbību, drošības pasākumu nodrošināšanu, infrastruktūras uzturēšanu, pakalpojumu sniegšanas risku);
	3. Finanšu riski (tajā skaitā nodokļu, Direkcijas finanšu stabilitātes nodrošināšana, budžeta plānošanas un kontroles, tirgus risks, kredītrisks, likviditātes un naudas plūsmas risks);
	4. Reputācijas riski (tajā skaitā iekšējo un ārējo apstākļu ietekme, kas saistīti ar Direkcijas reputācijas uzturēšanu augstā līmenī, darbinieku neatbilstošas rīcības riski).
11. Risku vadības process Direkcijā ir neatņemama ikdienas vadības procesu, darbības aktivitāšu, funkciju izpildes un uzdevumu sastāvdaļa, kas ir saistoša visos Direkcijas atbildības līmeņos. Tā ir integrēts un nepārtraukts procesu kopums un nav uztverama kā atsevišķa funkcija vai process, bet gan kā neatņemama lēmumu pieņemšanas sastāvdaļa, kas pastāvīgi notiek visos Direkcijas vadības līmeņos, sākot ar stratēģijas izstrādi un ieviešanu, līdz pat ikdienas operatīvajai darbībai.
12. Risku vadība ir mērķtiecīga, lai mazinātu, novērstu, ierobežotu notikumu negatīvo ietekmi un sekmētu darbības nepārtrauktību ekonomiski mainīgos apstākļos.
13. Direkcija neuzņemas augstus riskus, un riski netiek novērtēti nepamatoti zemu.
14. Direkcijas rīcība risku vadībā ir balstīta uz pietiekamu risku informācija – risku vadībā tiek izmantota visa pieejamā vēsturiskā, aktuālā un paredzamā nākotnes informācija. Risku vadībai svarīga, objektīva un pietiekama informācija tiek laikus nodota tiem darbiniekiem, kuriem tā nepieciešama.
15. Risku vadības process ietver šādus elementus:
	1. risku identificēšana;
	2. risku vērtēšana;
	3. risku reģistrēšana;
	4. risku mazinošu pasākumu noteikšana;
	5. risku mazinošu pasākumu ieviešana;
	6. risku uzraudzība un pārskatīšana.
16. **Atbildība un pienākumi**
17. Direkcija valde nosaka atbildīgo par risku vadības procesu.
18. **Direkcijas valde:**
	1. izveido un ievieš visaptverošu riska vadības sistēmu, nodrošinot, ka risku vadība ir integrēta visās funkcijās, procesos, sistēmās, struktūrvienībās un līmeņos, lai varētu sasniegt stratēģiskos un darbības mērķus;
	2. periodiski, bet ne retāk kā reizi gadā, pārskata Direkcijas pieeju risku vadībai;
	3. novērtē risku vadības atbilstību Direkcijas mērķiem;
	4. nodrošina visu vadītāju iesaisti risku vadības procesā;
	5. nosaka risku īpašniekus, atbilstoši identificētajiem riskiem;
	6. nodrošina nepieciešamo risku vadības normatīvo aktu izstrādi;
	7. izskata ziņojumus par risku vadību un pieņem lēmumus par risku mazināšanas pasākumiem, risku apetīti;
	8. nodrošina nepieciešamo resursu (finanšu, personāla, tehnoloģijas) piešķiršanu risku vadībai un pārliecinās par resursu pietiekamību.
19. **Atbildīgais par risku vadību**:
	1. izstrādā, regulāri pārskata un pēc nepieciešamības aktualizē risku vadības ietvaru, risku vadības politiku un vienotu risku vadības metodoloģiju/vadlīnijas,;
	2. izstrādā risku vērtēšanas metodiku un nepieciešamos dokumentus, kas nodrošina risku vadības procesu;
	3. izskata risku īpašnieku sagatavotos risku vērtēšanas rezultātus, nepieciešamības gadījumā iesakot korekcijas vai papildinājumus risku analīzes rezultātos un/vai risku vadības kontrolēs;
	4. nodrošina un pārrauga risku vērtēšanas procesu;
	5. uztur un aktualizē Direkcijas risku reģistru;
	6. uzrauga risku mazinošo pasākumu izpildi;
	7. analizē Direkcijā notikušos incidentus, kas saistīti ar procesu norisi un funkciju izpildi;
	8. reizi gadā ziņo Direkcijas valdei par situāciju risku vadības jomā, risku analīzes un novērtēšanas rezultātiem un galvenajiem riskiem;
	9. nodrošina Direkcijas darbinieku apmācību par risku vadību.
20. **Struktūrvienību vadītāji:**
	1. atbild par risku identificēšanu, analīzi, vērtēšanu un risku mazināšanas pasākumu ieviešanu to atbildībā esošo procesos un funkcijās;
	2. nodrošina savas kompetences ietvaros procesu un funkciju risku uzraudzību;
	3. nodrošina procesu efektīvu īstenošanu stratēģisko mērķu sasniegšanai;
	4. nodrošina procesu kontroli un pilnveidošanu;
	5. reizi ceturksnī sagatavo un analizē procesu riskus, incidentus, ja tādi ir bijuši, un sniedz informāciju atbildīgajam par risku vadību;
	6. reiz ceturksnī analizē iegūtos procesa īstenošanas rezultātus un mērījumu tendences;
	7. sniedz priekšlikumus valdei un atbildīgajam par risku vadību par nepieciešamajiem uzlabojumiem procesos un funkcijās.
21. **Darbinieki**:
	1. veic risku vadību savas kompetences un izveidoto procesu un/vai procedūru ietvaros;
	2. savlaicīgi ziņo savam tiešajam vadītājam par jauna riska identificēšanu vai iestāšanos savā darbā.
22. **Noslēguma jautājumi**
23. Politiku apstiprina valde un dalībnieku sapulce.
24. Politika stājas spēkā no apstiprināšanas brīža.
25. Politika pēc tās apstiprināšanas tiek publicēta Direkcijas interneta vietnē.

Valdes priekšsēdētājs K.Godiņš

DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU